ለበጎነት ጥሪ የተሰጡ መልሶች
 ኢትዮጵያን ጨምሮ ዓለምን በጥፍሩ አቁሞ እየናጠና እያስጨነቀ ያለውን የኮሮና ቫይረስ ወረርሽኝ ለመከላከል ብቸኛው አማራጭ ሰዎች እንዳይጨባበጡ፣ አካላዊ ርቀታቸውን እንዲጠብቁና አስገዳጅ ካልሆነ በቀር ከቤት እንዳይወጡም የሚያስገድድ ነው።  ይህ ሲሆን ታዲያ ቫይረሱ በአገራት ኢኮኖሚ ላይ የሚያሳድረው አሉታዊ ተፅዕኖ ሳይታለም የተፈታ ከመሆኑም በላይ በህብረተሰቡ ኑሮ ላይም የሚያሳድረው ጫና እስከ የሚባልና በቀላሉ የሚገመት እንዳልሆነ ብዙዎች ይናገራሉ። ታዲያ ከሰሞኑም የኮሮና ቫይረስ ወረርሽኝ ሊያስከትል የሚችለውን ኢኮኖሚያዊ ጉዳት በመረዳት በተለይም ችግሩ ተባብሶ ከሄደና ሁሉም ነገር ዝግ ይሁን ሲባል የመግዛት አቅም የሌላቸውና ሰብአዊ ድጋፍ የሚያስፈለጋቸው አቅመ ደካሞችን መርዳት እንዲቻል በሚል በተለያዩ አካባቢዎች በሚደረገው ጥሪ በርካታ ደግ ልቦች የአቅማቸውን በማድረግ ወገንተኝነታቸውን በማሳየት ለበጎነት ጥሪ መልስ ሆነው ታይተዋል።  በአገር ፍቅር ትያትር ቤት ቅጥር ጊቢ ውስጥ በሰብአዊ ድጋፍ ጥምረት በሚደረገው ድጋፍ ላይ መልስ ሲሰጡ ያገኘናቸው በግል ስራ የሚተዳደሩ የአዲስ አበባ ከተማ ነዋሪ አቶ ታንተይገኝ ጥላሁን፤ በአሁኑ ወቅት የገጠመን ከባድ ፈተና መሆኑንና ሰርተን ያልቻልነውን የኑሮ ጫና እቤት በመቀመጥ ደግሞ የማንወጣው መሆኑን በመግለፅ፤ “ከቤት ባለመውጣታቸው የሚራቡ፣ የሚጠሙና የሚሞቱ ወገኖቼን መርዳት፣ ማገዝና ማቆየት አለብኝ” በማለት አራት ሺ ብር የሚገመት የምግብ ሸቀጦችን መለገሳቸውን ገልፀዋል።  በሞት ላይ እየተረማመዱ ወገንተኝነታቸውን ያሳዩት አቶ ታንተይገኝ፤ “ለሁላችንም የሚበጀውና ለነገው አብሮነታችን መቀጠል እርስ በእርስ መደጋገፍና መተባበራችን ወሳኝ ነው። ስለዚህ በዚህ ፈታኝ ወቅት አብረን ተባብረን የተጋረጠብንን ችግር መሻገር አለብን ዛሬ ይህን በማድረጌ የምጠቀመው እኔው እራሴን ነኝ። ነገን በማሰብ ያደረኩት በመሆኑ እራሴን እንደረዳሁ ነው የምቆጥረው” በማለት እያንዳንዱ ህብረተሰብ የየራሱን ድርሻ በመወጣት አጋርነቱን ሊያሳይ እንዲሁም አንዱ አንዱን በመደገፍና በመረዳዳት ለነገ አብሮነታችን ዛሬ መስራት አለብን ብለዋል።  በሳትኮን ኮንስትራክሽን ድርጅት አቡነ ጴጥሮስ አካባቢ በሚገኘው የጋዜጠኝነትና የኮሙኒኬሽን ትምህርት ቤት ቅጥር ግቢ ውስጥ 20 በቋሚነት እና 80 የሚደርሱት ደግሞ በቀን ሰራተኝነት የተሰማሩ ሌሎቹ ለበጎነት ጥሪ መልስ የሰጡ ታላላቅ ሰዎች ናቸው። ሰራተኞቹን ወክለው በሀገር ፍቅር ትያትር ቤት ለሰብዓዊ ድጋፍ ጥምረት ላይ ያገኘናቸው አቶ ፍፁም ማሞ፤ ሰራተኞች በራሳቸው ተነሳሽነት ያደረጉት መልካምነት መሆኑን ገልፀዋል።  የኮሮና ቫይረስ ወረርሽኝ መከሰቱን ተከትሎ በማህበረሰቡ ላይ ሊያስከትል የሚችለውን ማህበራዊ ቀውስ በማሰብ በሚችሉት አቅም ለማገዝ ቋሚ ሰራተኞቹ መነጋገራቸውን ጠቅሰው፤ የቀን ሰራተኞቹም ካላቸው ላይ በማዋጣት ስድስት ሺ ብር ሲያሰባስቡ ፕሮጀክቱ የአስር ሺህ ብር ድጋፍ ያደረገ መሆኑን ይናገራሉ፤ የምንችለውን ለምን አናደርግም በማለት ካላቸው ላይ ቀንሰው ባሰባሰቡት 16,000 ብር የንፅህና መጠበቂያ ግብአቶችን ጨምሮ የተለያየ መጠን ያላቸው የምግብ ሸቀጦችን ማለትም ዘይት፣ ፓስታ፣ መኮረኒ፣ ሩዝ፣ ዱቄት የመሳሰሉትን በመግዛት ያቀረቡ ሲሆን፤ ችግሩ ዘር ቀለም ሃይማኖትና ዕድሜን ሳይለይ በእያንዳንዳችን ላይ ያንዣበበ በመሆኑ ልንወጣው የምንችለው እንዲህ ባለ መንገድ በጋራ መቆም ስንችል ብቻ ነው በማለት ሃሳባቸውን የገለፁት አቶ ፍፁም፤ ወረርሽኙን ለመከላከል መንግስትና የጤና ባለሙያዎች እየሰጡ ያለውን ምክር ተግባራዊ በማድረግ እና አስገዳጅ ካልሆነ በቀር ከቤት ባለመውጣት እንተባበር በማለት አሳስበዋል። በመላው ዓለም ላይ የሞት አደጋ ይዞ የመጣውን የኮሮና ቫይረስ ወረርሽኝ መከሰቱን ተከትሎ ወረርሽኙ ሊያስከትል የሚችለውን ጉዳት ለመቀነስና በገበያ ቀውስ ምክንያት መመገብ የማይችለውን የመግዛት አቀማቸው ዝቅተኛ ለሆኑ ዜጎች እንዲሁም ሰብአዊ ድጋፍ ለሚያስፈልጋቸው ድጋፍ ለመስጠት እየሰራን ነው የሚሉት፤ በሰብአዊ ድጋፍ ጥምረት ሀገር ፍቅር የበጎ ፍቃድ አስተባባሪ አቶ አጥላው አስፋው ናቸው።  አካላዊ ንክኪን ጨምሮ ሰዎች በተሰበሰቡበት አካባቢ መንቀሳቀስ የኮሮና ቫይረስ ወረርሽኝን የሚያዛምት ቢሆንም ህብረተሰቡ በሞት ላይ ተረማምዶና ከባድ ሁኔታዎችን አልፎ በመምጣት እገዛ እያደረገ መሆኑን የሚናገሩት አቶ አጥላው፤ አብዛኛው ህብረተሰብ በግለሰብ፣ በቡድንና በድርጅት ሆነው በመምጣት ወገንተኝነታቸውን እያሳዩ መሆኑን ገልፀው፤ ሳይበላሹ ለረጅም ጊዜ ሊቆዩ የሚችሉ ጥራጥሬዎችን ጨምሮ የህፃናት አልሚ ምግቦች፣ ሩዝ መኮሮኒ፣ ፓስታ፣ ዱቄት፣ ዘይትና የመሳሰሉትን የምግብ ሸቀጦች እንዲሁም የንፅህና መጠበቂያ ፈሳሽና ደረቅ ሳሙናዎች፣ በረኪና አልኮልና የሴቶች የንፅህና መጠበቂያን ጨምሮ እያቀረበ መሆኑን ጠቅሰው፤ ከቫይረሱ ባህሪ አንፃር ህብረተሰቡ እያደረገ ያለው ተሳትፎ ከምንጠበቀው በላይ ነው ሲሉ ተናግረዋል።  በሀብት አሰባሰቡ ላይ የሚገጥሙ ችግሮችን ለመቅረፍ እንዲሁም ከሀገር ውጭ ላሉና በሀገር ውስጥም ሆነው ተንቀሳቀሰው ለመርዳት ፍራቻ ለሚያድርባቸው ዜጎች ባሉበት ሆነው ማገዝ እንዲችሉ በቀይ መስቀል ማህበር በኩል የባንክ አካውንት የከፈቱና ከአምስት መቶ ሺ ብር በላይ መሰብሰቡን ገልፀው፤ በአገር ፍቅር ቲያትር ቤት ውስጥ የሚቀበሉት የምግብ ሸቀጦችን ብቻ እንደሆነ ጠቁመዋል።  በመጨረሻም እንደ አገር ያጋጠመንን ችግር መሻገር እንድንችል ከመቼውም ጊዜ በበለጠ በአሁኑ ወቅት የሚያስፈልገን ፖለቲካዊም ሆኑ ማንኛውንም ልዩነቶችን ወደ ጎን በመተው ሰብአዊነትን ብቻ በማስቀደም በምንችለው ሁሉ ርብርብ ስናደርግ ነው። ስለሆነም እያንዳንዳችን ወረርሽኙ ሊያስከትልብን የሚችለውን ጫና ግምት ውስጥ በማስገባት በምንችለው ሁሉ ድጋፍ ለማድረግ መነሳት እንዳለብን ገልፀው፤ ከዚህ በፊትም ባጋጠሙ የተለያዩ ሰው ሰራሽና የተፈጥሮ ችግሮች ህብረተሰቡ ምላሽ በመስጠት ብዙ ሲያደርግ ነበር፤ አሁን የገጠመን ችግር ደግሞ ብዙም ቅስቀሳ የሚፈልግ አይደለም ብለዋል።አዲስ ዘመን ሚያዝያ 1/2012
ፍሬህይወት አወቀ